Y re Jesús y re ru-discípulos xeꞌbapon jucꞌan-apo ruchiꞌ re lago,
chireꞌ chupan jun lugar rubiniꞌan Gadara.
Y tak re Jesús xka can chupan re canoa,
can jareꞌ tak xapon jun ache riqꞌuin,
re ache reꞌ elinak-pa ancheꞌ jeꞌmukun-va re anamaꞌiꞌ roma cꞌo itzel espíritu riqꞌuin.
Re ache reꞌ ja re ancheꞌ jeꞌmukun-va re anamaꞌiꞌ re aconak rachoch,
y rejaꞌ hasta riqꞌuin cadena man jeꞌtiquirnak-ta quitzꞌamon,
roma camas ruchukꞌaꞌ.
Can qꞌuiy cꞌa bey quiximon rukꞌa-rakan che cadena,
pero xa jeꞌrukꞌajlon y jeꞌrurokchꞌin can.
Can man jun tiquirnak chij.
Rejaꞌ nojel tiempo nibiyaj pa tak kꞌayis y chiquicojol re ancheꞌ jeꞌmukun-va anamaꞌiꞌ,
nurakalaꞌ ruchiꞌ y nusocola-riꞌ riqꞌuin aboj.
Can che pakꞌij che chakꞌaꞌ nubanalaꞌ quireꞌ re ache reꞌ.
Y tak rejaꞌ xutzꞌat-pa re Jesús,
cꞌacꞌanaj cꞌa cꞌo-va,
pero re ache reꞌ jonanin xpa y xbexuqueꞌ chach.
Y jun pa ruchiꞌ xchꞌo cha re Jesús y xubij:
Rat Jesús re Rucꞌajol re namalaj Dios,
¿anchique roma tak yinanak?
Pa rubeꞌ re Dios nincꞌutuj chava,
che man quinachꞌujersaj,
xchaꞌ cha re Jesús.
Re ache xubij quireꞌ roma re Jesús rubin chic cha re itzel espíritu re cꞌo riqꞌuin,
che tel-a.
Y xpa re Jesús xucꞌutuj cha:
¿Andex abeꞌ?
Y rejaꞌ xubij-pa:
Legión,
jareꞌ re nubeꞌ,
roma man nayon-ta yen,
xa can je qꞌuiy chukaꞌ re vichibil jecꞌo.
Y camas cꞌa xucꞌutuj utzil cha re Jesús che man queꞌrulisaj-a chupan re lugar reꞌ.
Y chunakaj-apo re lugar rubiniꞌan Gadara,
cꞌo jun loma y chireꞌ camas je qꞌuiy ak yeꞌvaꞌ.
Y xeꞌpa conojel re itzel tak espíritu re jecꞌo riqꞌuin re ache,
xquicꞌutuj utzil cha re Jesús.
Y xquibij cha:
Tayaꞌ kꞌij chaka che yojeꞌoc chiquipan la ak jecꞌo chila-apo.
Re Jesús can jareꞌ xubij chique che otz.
Y re itzel tak espíritu can jareꞌ xeꞌel-a riqꞌuin re ache y xeꞌbeꞌoc chiquipan re ak.
Re ak camas je qꞌuiy.
Jecꞌo laꞌk jun caꞌeꞌ mil.
Y conojel re ak reꞌ xquitzꞌam anin chach peña,
y cꞌa chupan re lago xeꞌbeka-va.
Y conojel re ak reꞌ xeꞌjikꞌ y xeꞌcom pa yaꞌ.
Jacꞌa re yeꞌchajin quichin re ak reꞌ,
xe xquitzꞌat can re xbanataj,
xeꞌnumaj y xbequiyalaꞌ can rutzijol re pa tenemit y chukaꞌ pa tak juyuꞌ.
Y re vinak can xeꞌpa chin neꞌquitzꞌetaꞌ re xbebex can chique.
Y tak re vinak reꞌ xeꞌbeka riqꞌuin re Jesús,
xquitzꞌat che re ache re xeꞌcꞌueꞌ itzel tak espíritu riqꞌuin,
tzꞌuyul,
rucusan rutziak y man nuban-ta chic re anchaꞌl rubanom-pa.
Pero re vinak reꞌ xa xquixibij-quiꞌ tak xquitzꞌat re ache reꞌ.
Re vinak re xeꞌtzꞌeto re xbanataj riqꞌuin re ache re xlisas itzel tak espíritu riqꞌuin y re xbanataj quiqꞌuin re ak,
xquitzojolaꞌ chique re vinak re jeꞌpitinak chutzꞌetic re xbanataj chireꞌ.
Mareꞌ re vinak xquibij cha re Jesús:
Tabanaꞌ utzil catel-a chupan re ka-lugar.
Y jacꞌa tak ndoc-a re Jesús pa canoa,
re ache re xeꞌcꞌueꞌ itzel tak espíritu riqꞌuin,
xucꞌutuj utzil cha re Jesús che tuyaꞌ kꞌij cha chin niba riqꞌuin.
Pero re Jesús man xrajo-ta.
Xa xubij cha:
Catzolaj chaꞌvachoch,
y tatzijoj chique re avchꞌalal che xeꞌlisas re itzel tak espíritu aviqꞌuin,
roma xjoyovax avach roma re Ajaf Dios.
Y re ache xba y xutzꞌam rutzijosic re xuban re Jesús riqꞌuin rejaꞌ.
Rejaꞌ xutzijoj chique re vinak re jecꞌo chupan re lugar rubiniꞌan Decápolis.
Y re vinak camas niquinojelaꞌ chij rucꞌaslen re jun ache reꞌ.